P6_TA(2005)0297

Euroopan unionin, Kiinan ja Taiwanin väliset suhteet sekä turvallisuus Kaukoidässä

Euroopan parlamentin päätöslauselma EU:n, Kiinan ja Taiwanin suhteista ja Kaukoidän turvallisuustilanteesta

Euroopan parlamentti, joka

- ottaa huomioon 14. huhtikuuta 2005 hyväksymänsä päätöslauselman neuvoston vuosittaisesta selvityksestä Euroopan parlamentille YUTP:n tärkeimmistä näkökohdista ja perusvalinnoista sekä niiden taloudellisista vaikutuksista Euroopan yhteisön talousarvioon — 2003 [1],

- ottaa huomioon 28. huhtikuuta 2005 hyväksymänsä päätöslauselman vuosittaisesta ihmisoikeusraportista 2004 sekä Euroopan unionin ihmisoikeuspolitiikasta [2],

- ottaa huomioon komission tiedonannon "Eurooppa ja Aasia: strateginen toimintakehys kumppanuuksien edistämistä varten" (KOM(2001)0469),

- ottaa huomioon Taiwanista 13. huhtikuuta 2000 antamansa päätöslauselman [3],

- ottaa huomioon työjärjestyksen 103 artiklan 4 kohdan,

A. ottaa huomioon, että Kiinan ja Taiwanin suhteet huononevat jatkuvasti, koska Kiina on äskettäin esittänyt uhkauksia Taiwanille ja on parhaillaan sijoittamassa satoja ohjuksia Taiwanin lähellä sijaitseviin eteläisiin maakuntiinsa,

B. ottaa huomioon Japanin ja Kiinan suhteiden kiristymisen sen seurauksena, että Kiinassa esiintyi Japanin vastaisia mellakoita ja kehotuksia boikotoida japanilaisia tuotteita,

C. toistaa, että Taiwan on viime vuosina ilmaissut halukkuutensa osallistua taloudellisesti ja teknisesti WHO:n ylläpitämään kansainväliseen avustus- ja terveydenhoitotoimintaan,

D. ottaa huomioon Hanoissa 7. ja 9. lokakuuta 2004 pidetyn Aasian ja Euroopan viidennen huippukokouksen (ASEM 5) ja Kiotossa 6. ja 7. toukokuuta 2005 pidetyn ASEMin seitsemännen ulkoministerikokouksen, jotka lisäävät toiveita ASEM-prosessin lujittumisesta kaikilla tasoilla, sekä Aasian ja Euroopan parlamentaarisen kumppanuuden, jolla pyritään edistämään Kaukoidän rauhaa ja vakautta,

E. panee merkille, että Euroopan ja Kaukoidän välisten talous- ja kauppasuhteiden nopean kehittymisen myötä alueen rauha ja turvallisuus ovat yhä tärkeämpiä EU:lle;

1. pitää valitettavana Kaukoidän maiden välisiä jännitteitä ja on valmis tukemaan kaikkia pyrkimyksiä rauhan ja vakauden luomiseksi Kaukoitään;

2. korostaa, että perusperiaatteet, kuten monipuoluedemokratia, oikeusvaltio ja yleismaailmallisten ihmisoikeuksien kunnioittaminen, ovat kestävän rauhan ja vakauden edellytyksiä myös Kaukoidässä;

3. kehottaa Kiinaa ja Taiwania rakentamaan molemminpuolista luottamusta ja kunnioitusta, pyrkimään yhteisymmärrykseen erimielisyydet unohtaen, muodostamaan tarvittavan poliittisen perustan Taiwanin ja Kiinan suhteiden rauhanomaiselle ja vakaalle kehitykselle ja käynnistämään uudelleen näitä suhteita koskevan vuoropuhelun; kehottaa Kiinaa ja Taiwania vahvistamaan taloudellista vaihtoa ja yhteistyötä, edistäen erityisesti kolmea Formosansalmen ylittävää suoraa yhteyttä (posti-, liikenne- ja kauppayhteys);

4. huomauttaa, että Kiinan ja Taiwanin väliset järjestelyt voivat perustua ainoastaan kummankin osapuolen hyväksyntään; katsoo, että Formosansalmen suhteiden tulevaisuus riippuu kummankin osapuolen halukkuudesta osoittaa joustavuutta; pitää myönteisinä Taiwanin saavutuksia demokraattisen järjestelmän, moniarvoisen yhteiskunnan, ihmisoikeuksien kunnioittamisen ja oikeusvaltion periaatteiden alalla, ja katsoo, että Taiwanin 23 miljoonan kansalaisen tahtoa ja hyväksyntää on kunnioitettava ja se on otettava huomioon pyrittäessä kahden osapuolen väliseen, toivottavasti rauhanomaiseen ratkaisuun;

5. katsoo, että valtiosta irtaantumisen kieltävä laki on kansainvälisen oikeuden vastainen eikä se voi johtaa onnistuneeseen "rauhanomaiseen kansalliseen jälleenyhdistymiseen", mikä ilmoitettiin sen tavoitteeksi, ja että kyseinen laki heikentää siten Kaukoidän herkkää turvallisuustilannetta;

6. suosittelee painokkaasti neuvostolle ja komissiolle, että asevientikielto pidettäisiin ennallaan kunnes Kiina on edistynyt nykyistä paremmin ihmisoikeuskysymyksissä ja Formosansalmen suhteissa ja kunnes EU on tehnyt asekauppaa koskevista käytännesäännöistään oikeudellisesti sitovia;

7. kehottaa Kiinaa toteuttamaan asteittain yleismaailmalliset ihmisoikeudet ja etenkin ratifioimaan viipymättä kansalaisoikeuksia ja poliittisia oikeuksia koskevan kansainvälisen yleissopimuksen;

8. pitää myönteisenä, että sinotiibetiläisen vuoropuhelun neljännen neuvottelukierroksen ensimmäinen istunto käynnistettiin uudelleen Sveitsissä Bernissä 30. kesäkuuta ja 1. heinäkuuta 2005, ja vaatii vuoropuhelun jatkamista;

9. pyytää, että Taiwan olisi aikaisempaa paremmin edustettuna kansainvälisissä järjestöissä, ja kehottaa uudelleen komissiota ja jäsenvaltioita kannattamaan Taiwanin jättämää hakemusta tarkkailija-aseman myöntämisestä Maailman terveysjärjestössä;

10. on syvästi huolestunut, koska Pohjois-Korea ilmoitti 10. helmikuuta 2005 omistavansa ydinaseita ja lykkäsi määrittelemättömäksi ajaksi osallistumistaan ydinohjelmaansa koskeviin kuuden osapuolen neuvotteluihin;

11. kehottaa Pohjois-Koreaa liittymään jälleen ydinsulkusopimukseen, perumaan päätöksensä vetäytyä kuuden osapuolen keskusteluista ja mahdollistamaan neuvottelujen alkaminen uudelleen, jotta Korean niemimaan kriisiin voidaan löytää rauhanomainen ratkaisu;

12. kehottaa neuvostoa ja komissiota tarjoamaan rahoitustukea raskaan polttoöljyn toimituksille Pohjois-Korean primaarienergiantarpeiden täyttämiseksi vastineena Yongbyonin laitoksen todistetulle sulkemiselle; panee tyytyväisenä merkille EU:n osallistumisen Korean niemimaan energia-alan kehitysjärjestöön (KEDO); pahoittelee, että Charles Kartmanin nimitys KEDO:n johtajaksi estettiin; pyytää komissiota ja neuvostoa valmistelemaan EU:n täysipainoista osallistumista tuleviin kuuden osapuolen neuvotteluihin;

13. kehottaa Japaniin, Kiinan ja Korean niemimaan hallituksia lopettamaan keskinäiset vihamielisyytensä ja helpottamaan virallisella ja epävirallisella tasolla käytävää kansojen vuoropuhelua, jotta historiasta päästäisiin yhteisymmärrykseen ja kyseisten maiden hallitukset ja kansat pääsisivät sovintoon, mikä on erittäin tärkeää Kaukoidän rauhan ja vakauden kannalta;

14. panee merkille Japanin ymmärrettävän toiveen tarkistaa toisen maailmansodan jälkeen luonnosteltua perustuslakia ja katsoo, että sitoutuminen aggressiivisista sotatoimista pidättymiseen on symbolisesti merkittävä;

15. kehottaa kaikkia Kaukoidän maita pyrkimään kahdenvälisiin sopimuksiin vielä avointen alueellisten kiistojen ratkaisemiseksi, erityisesti kun on kyse

a) niiden pohjoisten alueiden palauttamisesta Japanille, jotka olivat silloisen Neuvostoliiton miehittäminä toisen maailmansodan lopussa ja jotka ovat nykyisin Venäjän hallussa;

b) Etelä-Korean ja Japanin välisestä kiistasta, joka koskee Dokdo/Takeshima-saarten omistusta;

c) Japanin ja Taiwanin välisestä kiistasta Senkaku-Daioyutain omistuksesta;

16. kehottaa kaikkia Kaukoidän valtioita pääsemään keskinäiseen sovintoon nyt, kun on kulunut 60 vuotta toisen maailmansodan päättymisestä, sekä luomaan puitteet keskinäiselle yhteisymmärrykselle ja yhteistyölle Kaukoidän kestävän rauhan ja vakauden varmistamiseksi, ja ilmoittaa halukkuutensa tukea näitä pyrkimyksiä;

17. kehottaa puhemiestä välittämään tämän päätöslauselman neuvostolle ja komissiolle, jäsenvaltioiden hallituksille ja parlamenteille, YK:n pääsihteerille sekä kaikkien tässä päätöslauselmassa mainittujen valtioiden hallituksille ja parlamenteille.

[1] Hyväksytyt tekstit, P6_TA(2005)0132.

[2] Hyväksytyt tekstit, P6_TA(2005)0150.

[3] EYVL C 40, 7.2.2001, s. 428.

--------------------------------------------------